Stari i slavni engleski novinar Andrew Jennings, čije je petnaestogodišnje istraživanje dovelo do razotkrivanja najveće korupcijske afere u nogometu i masovnog hapšenja vodećih ljudi Svjetske nogometne organizacije (FIFA), u jednom intervjuu ovih dana objasnio je kako vidi svoj posao. Za razliku od prosječnog sportskog novinara koji poput zapisničara prati konferencije i panično pazi da mu se ne omakne kakva rečenica mimo ustaljenih 'četiri - četiri dva', 'dat ćemo 120 posto za pobjedu' ili 'okrećemo se idućem protivniku', Jennings je poput terijera vrebao samo Seppa Blattera

Ono što ga je, međutim, potpuno šokiralo jest činjenica da je cijeli svijet bio vrlo svjestan korupcije u FIFA-i i da su za to već prije nekoliko godina postojali vrlo čvrsti dokazi, barem otkada je on objavio svoje istraživanje i nekoliko knjiga na tu temu. Nikakve reakcije nije bilo: svjetski nogomet zapinjao je u korupcijskom glibu na najvišoj, globalnoj razini, zarobljen od ozbiljno otuđene i nezajažljive klike iz raznih karipskih, azijskih i afričkih državica, na čijem je čelu stajao pohlepni švicarski starac s gotovo nevjerojatnim odmakom od stvarnosti. Kvragu, u posljednja četiri desetljeća on se nikuda nije maknuo bez svog privatnog aviona, a s 'običnim' ljudima bio je u kontaktu samo kad bi trebalo napraviti kakav performans za kamere.